b'\n_START_ARTICLE_\nBeli Manastir\n_START_SECTION_\nPoreklo imena\n_START_PARAGRAPH_\nIme Monostor se nana\xc5\xa1a na nekdanji samostan (manastir) Sv. Mihajla, ki je bil zgrajen v bli\xc5\xbeini Branjin Vrha. Pozneje se je ime za\xc4\x8delo uporabljati za celotno naselje. _NEWLINE_Obstaja namera o spremembi imena bodisi v Sveti Martin, ker je sedanje ime mesta vsiljeno leta 1923 in naj bi predstavljalo prosrbsko ime mesta. Hrva\xc5\xa1ki zgodovinar Stjepan Sr\xc5\xa1en je mnenja, da so primernej\xc5\xa1a imena, ki se nana\xc5\xa1ajo na baranjsko geografsko poreklo in tako predlaga nazive Sveti Martin Baranjski, Baranjski Martin ali Martingrad, Samostangrad. Kot simbol Baranje naj bi bilo primerno ime Baranjagrad.\n_START_SECTION_\nZemljepisni polo\xc5\xbeaj\n_START_PARAGRAPH_\nMesto je locirano na jugozahodnih pobo\xc4\x8djih Banske kose (Banskega brda) na podro\xc4\x8dju vzhodnohrva\xc5\xa1ke ravnine. Le\xc5\xbei 32 km od Osijeka, 26 km od mad\xc5\xbearskega mesta Moha\xc4\x8da ter 15 km od mejnega prehoda z Mad\xc5\xbearsko Dubo\xc5\xa1evica. Povpre\xc4\x8dna nadmorska vi\xc5\xa1ina mesta je 101 m. Mesto se je razvilo na pleistocenski terasi reke Drave ob stiku z Bansko koso (Banskim brdom) in naplavinami reke Kara\xc5\xa1ice. Samo naselje je \xc5\xa1telo leta 2011 8.049 prebivalcev, kar je ob\xc4\x8dutno manj kot leta 2001 (8.671 prebivalcev) ali leta 1991 10.146 prebivalcev. Pred vojnami v devetdesetih letih je tedanja ob\xc4\x8dina Beli Manastir, ki je obsegala celotno Baranjo \xc5\xa1tela 56.322 prebivalcev leta 1971. _NEWLINE_Mesto obsega povr\xc5\xa1ino 62,84 km\xc2\xb2, medtem, ko o\xc5\xbeje naselje Beli Manastir obsega povr\xc5\xa1ino 36,88 km\xc2\xb2._NEWLINE_Naselje Beli Manastir se nahaja na kri\xc5\xbepotju dr\xc5\xbeavnih cest D7 (mejni prehod Dubo\xc5\xa1evica - Kne\xc5\xbeevo - Branjin Vrh - Beli Manastir - Kozarac - \xc4\x8ceminac - \xc5\xa0vajcarnica - Darda - Bilje - Osijek - \xc4\x90akovo - Slavonski \xc5\xa0amac) z D517 (Beli Manastir - Petlovac - Baranjsko Petrovo Selo - Valpovo). _NEWLINE_[[]]_NEWLINE_V Belem Manastirju je tudi \xc5\xbeelezni\xc5\xa1ka postaja na progi Osijek - Beli Manastir - Magyarb\xc3\xb3ly (Mad\xc5\xbearska) - P\xc3\xa9cs.\n_START_SECTION_\nZgodovina\n_START_PARAGRAPH_\nNa mestu dana\xc5\xa1njega Belega Manastirja je \xc5\xbee v rimskem \xc4\x8dasu obstojalo naselje imenovano Mons Aureus. Do prve omembe naselja pride v srednjem veku, ko je ogrski palatin Moys de Daro dal leta 1227 v \xc4\x8dasu ogrskega kralja Bela IV. zgraditi samostan na svojem ozemlju v naselju P\xc3\xa9l. Zaradi tega je naselje pozneje poimenovano P\xc3\xa9l Monostor (P\xc3\xa9lov samostan) in se kot tako prvi\xc4\x8d omenja leta 1334. _NEWLINE_Leta 1526 je bila v bitki pri Moha\xc4\x8du uni\xc4\x8dena srednjeve\xc5\xa1ka mad\xc5\xbearska dr\xc5\xbeava in tako prostor dana\xc5\xa1nje Baranje pade pod tur\xc5\xa1ko oblast. Mesto Mono\xc5\xa1tor je bilo uni\xc4\x8deno, na ozemlje okoli njega je pri\xc5\xa1lo veliko \xc5\xa1tevilo beguncev, predvsem Srbov, ki so bili pravoslavne veroizpovedi. V \xc4\x8dasu tur\xc5\xa1ke oblasti se je na tem ozemlju pri\xc4\x8del \xc5\xa1iriti kalvinizem predvsem pod vplivom Mihovila Starina in  njegovih privr\xc5\xbeencev._NEWLINE_Lera 1687 so Baranjo od Turkov prevzeli Avstrijci pod poveljstvom Evgena Savojskega. Pel Mono\xc5\xa1tor, kot tudi velik del Baranje je bil predan v znak zahvale Evgenu Savojskemu, ki pa je leta 1736 umrl brez naslednika in tako sta mesto in Baranja pripadla pod oblast Habsbur\xc5\xbeanov. Pod Habsbur\xc5\xbeani so se pri\xc4\x8deli v Baranji, pa tudi v Mono\xc5\xa1tru, naseljevati Nemci. Po transformaciji Avstrijskega cesarstva leta 1867 v Avstro-Ogrsko je dana\xc5\xa1nji Beli Manastir pripadel vzhodnemu delu monarhije in so z njim direktno upravljali iz Budimpe\xc5\xa1te._NEWLINE_Leta 1918, po koncu Prve svetovne vojne so Beli manastir zavzele enote Kraljevine Srbije. Ko je Ju\xc5\xbena Baranja po Prvi svetovni vojni z mirovnim sporazumom leta 1920 pripadla Kraljevini Srbov, Hrvatov in Slovencev se je za mesto pripravljala sprememba imena, ki se je zgodila leta 1923. Od tedaj se mesto imenuje Beli Manastir. V obdobju med obema vojnama je bilo mesto administrativno vklju\xc4\x8deno v Donavsko banovino s sede\xc5\xbeem v Novem Sadu. _NEWLINE_Aprila 1941 je mesto zasedla mad\xc5\xbearska vojska, ki ga je okupiranega dr\xc5\xbeala vse do jeseni 1944, ko so mesto okupirale nem\xc5\xa1ke enote. Mesto je bilo osvobojeno konec istega leta s strani enot Narodno osvobodilne vojske Jugoslavije in enot Rde\xc4\x8de armade._NEWLINE_Po Drugi svetovni vojni je mesto leta 1945 postalo ob\xc4\x8dinsko sredi\xc5\xa1\xc4\x8de v sestavu Hrva\xc5\xa1ke, kamor je Baranja etni\xc4\x8dno, kulturno, geopoliti\xc4\x8dno in gospodarsko spadala. V \xc4\x8dasu med leti 1945 in 1990 do demokrati\xc4\x8dnih sprememb, je bilo v mestu \xc4\x8dutiti mo\xc4\x8dan vpliv srbske politike, je pa mesto uspelo zadr\xc5\xbeati svojo prete\xc5\xbeno hrva\xc5\xa1ko - mad\xc5\xbearsko naravo. Predvojni Nemci so bili leta 1945 prisiljeni izseliti se._NEWLINE_Leta 1990 je na prvih demokrati\xc4\x8dnih volitvah zmagala SDP prete\xc5\xbeno z glasovi srbskega prebivalstva, ki je nasprotovalo izlo\xc4\x8ditvi Hrva\xc5\xa1ke iz Jugoslavije. V \xc4\x8dasu razpada nekdanje SFRJ je na podro\xc4\x8dju Baranje bilo sorazmerno malo voja\xc5\xa1kih spopadov, predvsem zaradi mo\xc4\x8dne prisotnosti enot nekdanje JLA. Podro\xc4\x8dje je bilo vklju\xc4\x8deno v tako imenovano Republiko Srbsko krajino. Z Erdutskim sporazumom iz leta 1995 je bila dogovorjena mirna reintegracija Baranje in s tem tudi Belega Manastirja pod hrva\xc5\xa1ko oblast, kar je bilo dokon\xc4\x8dano leta 1998._NEWLINE_Razvoj Belega Manastira v regionalno mestno sredi\xc5\xa1\xc4\x8de je bil pogojen s potrebo po novem mikroregionalnem sredi\xc5\xa1\xc4\x8du, po tistem, ko so Moha\xc4\x8d, Sikl\xc3\xb3s in P\xc3\xa9cs leta 1920 pripadli Mad\xc5\xbearski.\n_START_SECTION_\nAdministrativna ureditev\n_START_PARAGRAPH_\nPo Drugi svetovni vojni je bila Baranja vklju\xc4\x8dena v ob\xc4\x8dino Beli Manastir. Izjemi sta bili naselji Podravlje in Tvr\xc4\x91avica, ki sta bili vklju\xc4\x8deni v ob\xc4\x8dino Osijek. Povr\xc5\xa1ina ob\xc4\x8dine je obsegala 1.147 km\xc2\xb2 in je \xc5\xa1tela leta 1991 54.265 prebivalcev razporejenih v 52 naseljij. Danes je nekdanja ob\xc4\x8dina reorganizirana v mesto Beli Manastir in ob\xc4\x8dine Bilje, Darda, Dra\xc5\xbe, Jagodnjak, Kne\xc5\xbeevi Vinogradi, Petlovac, Popovac in \xc4\x8ceminac.\n_START_SECTION_\nIzobra\xc5\xbeevanje\n_START_PARAGRAPH_\nV mestu delujejo tri osnovne \xc5\xa1ole, gimnazija in dve srednji \xc5\xa1oli.\n_START_SECTION_\nKultura\n_START_PARAGRAPH_\nV mestu  od leta 2006 deluje Mestno gledali\xc5\xa1\xc4\x8de Beli Manastir. Gledali\xc5\xa1\xc4\x8de nadaljuje bogato gledali\xc5\xa1ko dejavnost, ki je v mestu prisotna \xc5\xbee od leta 1929. V mestu deluje tudi lokalna radijska postaja. zelo pomembna za kulturno delovanje mesta je tudi Mestna knji\xc5\xbenica. Pri Mestni knji\xc5\xbenici deluje tudi osrednja knji\xc5\xbenica Mad\xc5\xbearov na Hrva\xc5\xa1kem.\n_START_SECTION_\n\xc5\xa0port\n_START_PARAGRAPH_\nV mestu deluje Nogometniklub \xc5\xa0parta, ki je v osemdesetuh letih dvajsetega stoletja igral tudi v tedanji Drugi zvezni nogometni ligi nekdanje Jugoslavije. Klub je s svojim delovanjem prenehal leta 1998, toda ostal ves \xc4\x8das registriran in je po 16 letih obnovil svoje delovanje.'